送許寺丞知古田縣
作者：蔡襄
朝代：宋

paragraphs: 大雪擁都門，子行亦良苦。
予貧乏觴豆，子車誰爲祖。
少止聽我言，於子不無補。
于今方用兵，連年戍羌虜。
戰死動萬計，募人填卒伍。
賜衣靡國帑，走粟填邊庾。
平時賦稅外，弓刀甲楯弩。
干名應急須，筋皮角毛羽。
前年科鞏革，農牛半斤斧。
殺之先冒禁，不殺即鞭楚。
江南供鵰翎，是物不棲渚。
十倍買所無，贏利資商買。
編紙作戰䤴，紉聯驅婦女。
輸來不適用，空屋窠蟲鼠。
此類如蝟毛，更僕難悉數。
大凡歛貸財，百姓若外府。
苟可入軍須，豈敢怨官取。
蓋患在不均，又索非其土。
有司失預計，臨事纔披簿。
嚴程弗渝日，落符灑飛雨。
使者但依違，州家不敢主。
況復爲邑令，喑吟莫伸吐。
其間或得才，吏手無容舞。
子今佩縣章，所領十萬戶。
志慮固精明，利病前可覩。
姑能務均一，瘵瘼庶蘇瘉。